Tartu Linnavalitsus
Linnaplaneerimise ja maakorralduse osakond
lpmko@raad.tartu.ee	Teie: 07.10.2011 nr 9-6.2/PTR-11-05

Meie: 12.10.2011 nr JT 6-6/30797-2	

Narva mnt 126d krundile seikluspargi rajamine

Keskkonnaamet on läbi vaadanud projekteerimistingimuste eelnõu seikluspargi rajamiseks Narva mnt 126d krundile. Täiendava küsimisega saime Tartu Linnavalitsuselt e-postiga AS Kobras koostatud eksperthinnangu (töö nr 2011-198), mille alusel saime täpsemalt teada kavandatavatest tegevustest. Seiklusparki kavandatakse vanasse karjääri, mille tõttu on looduslik Kvaternaari veekompleksi põhjavee kaitstus alal äärmiselt väike. Esitame eelnõu kohta järgmised seisukohad:
1.	Punktis 3.4 nähakse ette parkla rajamine. Meltsiveski veehaarde kaitsekava kohaselt tuleb lämmastiku sidumise eesmärgil maksimaalset säilitada olemasolevat rohepinda. Kõvakattega parkla rajamine on nimetatud eesmärgiga vastuolus. Arvestades AS Kobras eksperthinnangut on kaetud ala suurenemine antud asukohas aktsepteeritav. Kindlasti ei tohiks täiendavat parklat kavandada karjääri allosasse veekogumi kaitsmata alale.
2.	Punktis 3.5 nimetatud koertejooksutamise ala mitte kavandada karjääri allosasse, kaitsmata põhjaveega alale. Potentsiaalne reostusoht on eeldatavalt väike, kuid arvestades Meltsiveski veehaarde olulisust ning riske on otstarbekas mitte kavandada toiteala vähese kaitstusega osasse täiendavat koormust.
3.	Punktis 3.9 nähakse ette pinnase väljakaevamist, mida antud asukohas tuleks vältida. Pinnase väljakaevamisel vähendatakse veekogumi looduslikku kaitstust veelgi, kuni võimaliku kaevamiseni põhjaveekihti. Reljeefi tekitamiseks oleks antud juhul vastuvõetav reostumata täitepinnase toomine alale mujalt.
4.	Seikluspargi atraktsioonide ja valgustite vundamente mitte rajada sügavuseni, mis jõuaks põhjavee kihti. Eksperthinnangu kohaselt mitte sügavamale, kui 37,5 m ümp.
5.	Meltsiveski veehaarde kaitsekava kohaselt võib karjäärialal esineda jääkreostust. Projekteerimistingimustes seada nõue jääkreostuse kindlakstegemiseks ning selle avastamisel likvideerimise lahendamiseks.
6.	Kõik potentsiaalset reostusohtu omavad objektid ja rajatised (käimlad, mahutid jne) rajada ja paigutada selliselt, et oleks minimeeritud reostusoht ka avarii või vandalismi korral.
7.	Põhjavee seirepuurkaev nr 419 tuleks puhastada ning enne tegevuse algust võtta veeproovid, et oleks hiljem võimalik vajadusel hinnata tegevuse mõju põhjaveele.
8.	Eksperthinnangus märgitud metallposti või puuraugu funktsioon tuleb selgitada ja likvideerida. Kui tegu on puurkaevuga, tuleb see vastavalt kehtivale korrale tamponeerida, välistamaks ohtu Meltsiveski veehaardele. 
9.	Kuna kavandatava ala nõlvad on väga järsud võib ülemäärane raie ning tallamine põhjustada nõlvaerosiooni. Radade asukohtade kavandamisel vältida veergusid, mis paiknevad Narva maanteele lähemal, et mitte ohustada erosiooni tekkimisel tee konstruktsioone. Erosiooni korral võivad paljanduda pervel kasvavate puude juured, mille tõttu puude hukkumisel võib ohutu sattuda nõlva püsivus. 

Läbivaatamise kiirendamiseks ning asjakohasema seisukoha saamiseks palume edaspidi esitada kogu eelnevalt kogutud infomaterjal ja taotletava tegevuse kirjeldus koos taotlusega.

Lugupidamisega

/Allkirjastatud digitaalselt/

Rainis Uiga
Juhataja

Ivo Ojamäe 730 2252
ivo.ojamae@keskkonnaamet.ee